Det var et ulmende cigaretskod, der var skyld i, at et skur og en garage brændte ned i Nykøbing tirsdag middag.

Det var formentlig et tændt cigaretskod i en affaldscontainer, der var skyld i, at et skur og en garage blev hærget af flammer på Nørrebro 42 i Nykøbing tirsdag middag. Det oplyser lokalpolitiet i Thisted, som nu har undersøgt årsagen nærmere. Beredskabet fik flammerne under kontrol, inden de nåede at brede sig til det tilstødende hus med lejligheder og en dertilhørende forretning. Der var ikke nogen hjemme, og dermed var der ingen personer, der kom til skade. Det var naboer til ejendommen, der anmeldte branden.